# Guirionéeu ag er Religion/Chapistr 56

| ◄ Red-é pardonnein d’hun anemisèd hag ou hârein. | Digaréeu faus er ré e refus pardonnein d’ou nessan. | Hilleih e grèd pardonnein, ha neoah er pardon e rant ne vé quet gùir pardon.  ► |
I. A pe vehé unan-benac aral vehé, m’er pardonnehé a volandé vad ; mæs hennéh ! n’en dé nameit ur fal dra, péhani ne vérit na truhé na pardon. Hà hui, péhani, arlerh ur million a béhedeug en dès méritet bout flastret dré en ol treu crouéet, ha hui e zou hui gùel aveit-hou ? Ma ne vérit quet ma pardonnehet dehou, Jesus-Chrouist er mérit ; Jesus-Chrouist ean-memb-é e houlen er pardon eid en anemis-cé ; mar refuset er pardon-cé d’en Eutru Doué, n’en d’oh quet mui un dén, mæs ur monstr péhani ne vérit quet bihuein.
II. Ne hellan quet pardonnein nac ancoéhat en droug en dès groeit t’ein ; hui e zoug enta er santance ag hou condannation, a pe laret de Zoué : Pardonnet-t’emb hun offanceu, èl ma pardonnamb d’er ré en dès hun offancet. Hui hum dromp é larèt penaus ne hellet quet mouguein hou santimanteu a gaz. Gùir-é martezé penaus ne hellet quet mirèt a santein caz ; mæs hui e hel refus hou cousantemant de guement-cé. Er fal chongeu péré n’en dint quet a volanté vad, ne gouciant quet er burtæt ; er memb tra, er santimanteu a gaz de béré ne gousantér quet, ne vougant quet er garanté. Ne vennet quet pardonnein un anemis en dès groeit gueu d’oh ! Mæs er pardon e refuset dehou, hàg ean e chervigeou d’oh de nitra ? Pêl doh inou, hou trougcalon en dès groeit muyoh a boén d’oh hag a gueu én hou quevér eit ne hel gobér fallanté hou ç’anemisèd. Un huguenaud en doé lausquet un tèn ar limage hur Salvér ; mæs en tèn-cé e zistrohas doh-t-hou hag el lahas marhue-mic. Hou nessan e zou limage en Eutru Doué : a pe ziscarguet ar nehou hou caz hag hou fallanté, hui e ra quel liès taul d’hou ç’inean, péré e lam hé buhé guet-hi.
Petra e chongehoh-hui ag un dén de béhani é vehé lairet ul liard, a pe daulehé er rest ag é vadeu ér mor eid hum vangein ; pé a pe laquehé ur goutel én é galon rac m’en dès bet hum guignet ? Hui e hra pedost er memb tra a pe ret, dré hou caz, er marhue d’hou ç’inean, aveid ur hol pé ur gonz distér. Tud diavis, ne bret a stad, hui, ag hou ç’inean meit revé talhuedigueah ur som distér a béhani é hès bet groeit gueu doh-oh, ha hui hi laq ér balance guet ur gonz e zou bet laret a han-oh.
Hou ç’anemis en dès groeit gueu doh-oh ! Mæs ean en dès groeit muyoh a gueu doh-t-hou é hunan eit m’en dès groeit d’oh-hui. Méritein e ra hou truhé quêntoh eid hou colér. A pe zehé a hobér gueu doh-oh ha couéh én un tor-goug benac hag a zraillein é gorv, hui hou pehé truhé doh-t-hou. Allas ! ean e hra calz goah a pe daul é inean én ihuern, a pe gass ar-n-oh guet é dauleu téad. Chetu er péh e zeli hou ç’anquinein muyoh eid en ol drougueu en dès groeit t’oh ; rac er guélèt e hret é col é inean a gaus t’oh. Mar col é inean, e laret-hui, n’en dé quet dré men goal-é. Ah ! crechénion, mèn é ma hou fé hag hou caranté ? Deustou m’hum gol en inean-zé, hemb n’en dé dré hou coal-é, hà n’en dé-hi neoah collet ? Un Doué en dès scùillet é hoaid eid hi salvein. Ouilet enta doh hi gùélèt doh hum gol ; ha neoah hui ne hret quet stad erbet ! Muyoh é havalet doh en diaul eit doh un dén. Sant Françæs a Sales e laré ar guement-cé : Ne houyan quet péh sort calon en dès reit en Eutru Doué d’ein-mé ; mæs a p’en devehé merchet t’ein en dout caz doh un anemis, n’hellehen quet donnèt de bèn a guement-cé.
III. Hà ret-é d’ein-mé cârein unan n’em hâr quet hag e glasq gobér poén d’ein ? Ya, hemb arvar, obliget-oh de guement-cé. Péh dishavaledigueah e vehé étré ur payan ha hui, e lar Jesus-Chrouist, ma ne gâret meit hou ç’amièd hag hou ç’hobérerion vad ?
N’en dé quet ret d’oh discoein d’un anemis ur garanté a gonfiance, èl d’hou cùellan amièd ; mæs hui e zeli d’er bihannan discoein dehou ur garanté a batiantæt, souffrein é zefauteu, er gùennat dirac er réral, dihoal a hoal-gonz a nehou, guet eun a hobér gueu d’é inour, nac a gredein rai vean er péh e gleuet larèt ar é goust. Hui e zeli hou pout ur gùir garanté aveit-hou, desirein vad dehou, pedein Doué eit-hou, er saludein, monnèt d’er gùélèt mar er goulen, gobér pligeadur ha rantein chervige dehou a pe gavet en tu d’er gobér.
IV. Prest-on d’hobér ol en dra-zé ; mæs pihue e zeli pligein quetan d’en aral ? Mar vennet bout èl gùir grechénion, èl crechénion carantéus, ne sellet quet quen tost. Hou ç’orgueil e lar d’oh é ma d’en aral-é gobér er hetan pas ; mæs, hemb hum sourciein a zevérieu er réral, groeit attàu hou ceré-hui ; ma ne hret quement-cé, douget ma tehé en Eutru Doué a zispris hou pedenneu hag hou sacreficeu. Hag é vehoh prest de guenig hou prov étal en autér, e lar Jesus-Chrouist, ha mar da chonge t’oh penaus hou nessan en dès un dra benac énep t’oh, lausquet azé hou prov, ha quênt monnét pêlloh, quêrhet d’hum gleuèt guet-hou. Hà ret-é, eid ur poënd diavis a inour, hum laquat én dangér a lezel hou ç’inean én ur stad a varhue ?
Mæs me zou ihuelloh é carg eit-hou. Ne vern quet. Ne gonzér quet amen a garg nac a rang ; dirac Doué, n’en d’oh nitra drest hou prér, martezé é oh hoah izeloh eit-hou. Hag open, Jesus-Chrouist n’en dé-ean calz drest-oh ? Neoah, ean hou clasq er hetan. Ne oé-ean ihuelloh eit Judas ? neoah, ean e voquas dehou. En ampeleur August, ne oé-ean drest en treitour Cinna, neoah, ean e zischennas diar é drôn eit boquein d’er fal dén-zé, péhani ne glasqué nameit lemel é vuhé guet-hou.
N’en dé quet ret t’oh, é gùirioné, gobér treu méhus eid hou rang, é sigur cavouèt grat vad unan distérroh eid oh ; mæs ret-é d’oh gobér er péh e houlen guet-noh er scuir vad, er garanté hag er religion.
Arlerh hou pout queméret avis ur bugul mad, mar credet é cousciance é hellet goulen bout digollet ag er gueu e zou bet groeit doh-oh, goulennet-ean dré vad, guet caranté, ha nepas dré orgueil na dré vangeance.
1° A pe ne hel quet fallanté m’anemis, nac é zigastèd ém hevér, nac er vrastèd ag en droug en dès groeit t’ein, nac er volanté é péhani é ma hoah d’er gobér, me mirèt ag er hârein dirac Doué, me feahou de jamæs en ol digaréeu e zehé ém halon énep d’er garanté. 2° Me gârou enta en anemis-cé, me bedou Doué eit-hou ha me vou perpet prest de rantein chervige ha d’hobér pligeadur dehou. — Men Doué, reit-t’ein nerh ha courage de héli er résolutioneu-zé.